

**Gradska tržnica d.o.o., Augusta Šenoe 12, Varaždin –Tel. 042-320-956 / Fax 042-302-902 www.varazdinski plac.hr**

**Matični broj:01318853 OIB:31452810613 Žiro račun: Privredna banka Zagreb HR4823400091110219073**

**Udruga Medenjak i Gradska tržnica obilježavaju Dan planeta Zemlje**

**Posjetitelji placa pozivaju se u subotu donijeti 20 rabljenih plastičnih vrećica, jer za njih dobivaju na dar rukom rađenu ekološku platnenu vrećicu, djelo varaždinske šnajderice**

Povodom Dana planete Zemlje, **Udruga Medenjak** i varaždinska **Gradska tržnica** organiziraju osobito zanimljiv događaj **na varaždinskom placu**. Na sam **Dan planeta Zemlje**, u **subotu 22. travnja**, **od 08:30 do 11:30 sati**, članice Medenjaka će posjetiteljima placa ukazati na štetnost plastičnih vrećica i promovirati češće korištenje platnenih vrećica i domaćih *'cekera'*.

Nositi vrećice od tkanine i *'cekere'* puno je praktičnije, jer su čvrsti i dugotrajniji, a kada je još riječ o domaćem i rukom rađenom proizvodu, njihova vrijednost je i veća. Vlasnici ovakvih cekera i vrećica imaju se razloga ponositi, jer njihovim redovitim korištenjem čine veliko dobro djelo našemu planetu. Naime, tijekom godine na Zemlji se potroši oko 500 milijardi plastičnih vrećica, a za razgradnju samo jedne potrebno je tisuću godina. Ova vrsta otpada zagađuje vodu i tlo, a odbačena u prirodi često postaje smrtonosna zamka za životinje.

Upravo zbog toga u udruzi Medenjak i Gradskoj tržnici odlučili su potaknuti Varaždince na češće korištenje alternativne ambalaže i to tako da će **sve posjetitelje koji od kuće donesu 20 rabljenih plastičnih vrećica nagraditi ručno rađenom ekološkom platnenom vrećicom, djelom varaždinske šnajderice Irene Slunjski**.

Provodit će se i nagradna tombola u kojoj je glavna nagrada **'varaždinski ceker' Tanje Košćec**, a svi će imati prilike **isprobati i zdrave delicije** koje će pripremiti članice udruge Medenjak. Na štandu Medenjaka na varaždinskom placu svi zainteresirani moći će i naučiti više o štetnom djelovanju plastičnih vrećica u prirodi.

Udruga Medenjak i varaždinska Gradska tržnica stoga pozivaju sve Varaždince da dođu na plac ove subote i učine prvi korak prema promjeni loših navika koje štete planetu Zemlji.

**Gradska tržnica d.o.o.**

direktor Predrag Ciglar

E: direktor@varazdinskiplac.hr

T: 042.320.956